2.

PREDKLADACIA SPRÁVA

Správa o vytvorení zmluvnej základne a o začatí spolupráce s Europolom sa na rokovanie vlády Slovenskej republiky predkladá v súlade s plánom jej rokovania.
Európsky policajný úrad (ďalej len “Europol”) je európskou organizáciou, podporujúcou presadzovanie a uplatňovanie práva, ktorá je zameraná na zlepšenie efektívnosti spolupráce príslušných orgánov v členských štátoch pri prevencii a boji proti mimoriadne závažným formám medzinárodného organizovaného zločinu. Poslaním inštitúcie je výrazne prispievať k zákonným opatreniam Európskej únie zameraným proti organizovanej kriminalite a predovšetkým proti kriminálnym organizáciám. 
Nevyhnutným krokom k zabezpečeniu plnenia harmonogramu ďalšieho postupu začlenenia Slovenskej republiky do tejto európskej organizácie je podpísanie a ratifikácia zmluvy medzi Slovenskou republikou a Europolom, na ktorej základe bude môcť Národná ústredňa Europol uskutočňovať výmenu informácií v oblasti medzinárodne organizovanej kriminality medzi útvarmi Policajného zboru a Ministerstva vnútra Slovenskej republiky a členskými krajinami Europolu. Podpísanie zmluvy je plánované na deň 13.06.2003 v Bratislave. 
Národná ústredňa Europol od svojho zriadenia plní hlavne úlohy vyplývajúce z procesu tvorby zmluvnej základne, ako aj úlohy, týkajúce sa účasti odborných útvarov na rôznych pracovných stretnutiach a kurzoch, poriadaných Europolom. Keďže od druhej polovice roka 2003 sa predpokladá úplné zapojenie Národnej ústredne Europol do procesu výmeny informácií s touto medzinárodnou organizáciou, prezident Policajného zboru zabezpečí personálne posilnenie pracoviska prerozdelením funkčných miest v rámci Prezídia Policajného zboru. Technické vybavenie sa v r. 2003 prechodne zabezpečí z prostriedkov, určených na vybudovanie Národného Schengenského informačného systému. V roku 2004 Ministerstvo vnútra Slovenskej republiky vyčlení z rozpočtu rezortu sumu 5 mil. Sk na ďalšie technické a materiálne vybavenie pracoviska.
Predmetný materiál nemá vplyv na verejné financie, obyvateľov, hospodárenie podnikateľskej sféry alebo iných právnických osôb, na životné prostredie alebo na zamestnanosť.